Eike-agttal met SA slot vermorsel BrasiliëMet ʼn slot uit Suid-Afrika in sy verwoestende agttal, het Roemenië Saterdag Brasilië op die Arcul de Triumf-stadion in Boekarest met 56-5 vermorsel. Johan van Heerden, wat voorheen vir die Pumas en die Griffons uitgedraf het, het in sy 24ste toets vir die Eike gespeel. Die Roemeense flank Andrei Gorcioaia het drie keer gaan druk, twee keer binne die eerste tien minute; en Luke Samoa, die span se losskakel, het 14 punte behaal deur met sewe uit sewe doelskoppe te slaag. De Wet van Niekerk, ʼn produk van die Stellenbosse Rugbyakademie, het vir Brasilië op die regtervleuel uitgedraf. Die Eike het die afgelope paar weke op toer met 25-9 teen Kanada gewen, maar met 21-33 teen Japan slae gekry.